Kommissionens forordning (EF) nr. 1535/2000

af 13. juli 2000

om ændring af forordning (EF) nr. 1498/1999 om gennemførelsesbestemmelser til Rådets forordning (EØF) nr. 804/68 for så vidt angår meddelelser, der udveksles mellem medlemsstaterne og Kommissionen om mælk og mejeriprodukter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1255/1999 af 17. maj 1999 om den fælles markedsordning for mælk og mejeriprodukter(1), senest ændret ved forordning (EF) nr. 1040/2000(2), særlig artikel 40, og

ud fra følgende betragtninger:

(1) Det er i artikel 9, stk. 1, litra b), i Kommissionens forordning (EF) nr. 1498/1999 af 8. juli 1999 om gennemførelsesbestemmelser til Rådets forordning (EØF) nr. 804/68 for så vidt angår meddelelser, der udveksles mellem medlemsstaterne og Kommissionen om mælk og mejeriprodukter(3), navnlig fastsat, at der skal fremsendes oplysninger vedrørende de eksportlicensansøgninger, der indgives inden for rammerne af licitationer, som åbnes i tredjelande. Det er bl.a. fastsat, at der skal gives meddelelse om, hvor stor en produktmængde licitationsbekendtgørelsen gælder. Denne mængde kan ændres af det organ, der afholder licitationen. For at der kan disponeres over fuldstændige oplysninger og sikres en forsvarlig licensforvaltning, bør medlemsstaterne have pligt til at give Kommissionen meddelelse om denne ændrede mængde, så snart de får kendskab hertil. Endvidere bør visse licitationsbestemmelser præciseres.

(2) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -

UDSTEDT FØLGENDE FORORDNING:

Artikel 1

I artikel 9, stk. 1, i forordning (EF) nr. 1498/1999 foretages følgende ændringer:

1) litra b) og c) affattes således:

"b) de mængder, opdelt pr. ansøgning efter kode i nomenklaturen over eksportrestitutioner for mejeriprodukter og efter destinationskode, for hvilke der den pågældende dag er ansøgt om foreløbige importlicenser som omhandlet i artikel 8 i forordning (EF) nr. 174/1999, med angivelse af, hvilken dato der er sidste frist for indgivelse af licitationsbud, og hvor stor en produktmængde licitationsbekendtgørelsen gælder, eller, ved en licitation åbnet af de væbnede styrker, jf. artikel 36, stk. 1, litra c), i Kommissionens forordning (EF) nr. 800/1999 (1), hvor ovennævnte mængde ikke er angivet, den skønnede mængde opdelt som beskrevet ovenfor (edb-kommunikationskode for IDES:2)

c) de mængder, opdelt pr. ansøgning efter kode i nomenklaturen over eksportrestitutioner for mejeriprodukter og efter destinationskode, for hvilke der den pågældende dag definitivt er blevet udstedt eller annulleret licenser som omhandlet i artikel 8 i forordning (EF) nr. 174/1999, med angivelse af, hvilket organ der afholder licitationen, hvornår den foreløbige licens er udstedt, og hvor stor en mængde den omfatter".

2) som litra d) indsættes:

"d) i givet fald den ændrede produktmængde, som den i litra b) omhandlede licitationsbekendtgørelse gælder".

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 13. juli 2000.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 48.

(2) EFT L 118 af 19.5.2000, s. 1.

(3) EFT L 174 af 9.7.1999, s. 3.